Numeri 18 | Beibele Inthaneteng | Phetolelo ya Lefase le Lefsa
18 Jehofa a re go Arone: “Wena le barwa ba gago le ba ntlo ya tatago bao ba nago le wena le tla ikarabela ge le ka obela sekgethwa molato,+ le gona wena le barwa ba gago bao ba nago le wena le tla ikarabela ge le ka obela boperisita bja lena molato.+ 2 Le gona o batamele le bana beno ba moloko wa Lefi, ba kgoro ya tatago, gore ba be le wena gomme ba go hlankele.+ Ba le pele ga tente ya Bohlatse,+ ba hlankele wena le barwa ba gago bao ba nago le wena. 3 Ba phethe boikarabelo bja bona go wena gotee le go phetha boikarabelo bja bona tenteng ka moka.+ Fela ba se ke ba batamela dibjana tša lefelong le lekgethwa gotee le aletareng, e le gore ba se hwe.+ Lena le bona, le se di batameleng. 4 Ba be le wena gomme ba phethe boikarabelo bja bona bja tenteng ya kopano ka go dira ditirelo ka moka tša tenteng yeo. Le gona go se be le motho o šele yo a le batamelago.+ 5 Le phetheng boikarabelo bja lena bja lefelong le lekgethwa+ le boikarabelo bja lena bja aletareng,+ gore bana ba Isiraele ba se sa welwa ke kgalefo+ gape. 6 Tsebang gore gare ga bana ba Isiraele+ ke tšere bana babo lena ba Balefi gore e be mpho ya lena,+ e be bao ba gafetšwego nna Jehofa gore ba dire tirelo ya tenteng ya kopano.+ 7 Wena le barwa ba gago bao ba nago le wena le šireletšeng boperisita bja lena ge e le mabapi le selo se sengwe le se sengwe seo se sepedišanago le aletare le seo se lego ka seširong;+ le direng tirelo ya lena.+ Ke tla le nea boperisita bja lena e le tirelo yeo e lego mpho, gomme motho o šele yo a batamelago moo a bolawe.”+ 8 Jehofa a iša pele a bolela le Arone a re: “Tseba gore ge e le nna ke go gafetše gore o hlokomele meneelo yeo e ntšhetšwago nna.+ Wena le barwa ba gago ke le neile dilo ka moka tše kgethwa tša bana ba Isiraele gore e be karolo ya lena, e be kabelo ya lena go iša mehleng ya neng le neng.+ 9 Tšona e tla ba tša lena go tšwa dilong tše kgethwakgethwa, go tšwa dibegong tša go fišwa ka mollo, dibegong ka moka tša bona, dibegong ka moka tša bona tša mabele,+ dibegong ka moka tša bona tša dibe+ le dibegong ka moka tša bona tša molato+ tšeo ba tlago go ntlišetša tšona. Ke selo se sekgethwakgethwa go wena le go barwa ba gago. 10 Se jelwe lefelong le lekgethwakgethwa.+ Se jewe ke yo mongwe le yo mongwe yo motona.+ E be selo se sekgethwa go lena.+ 11 Tša lena ke tše: moneelo+ wa mpho ya bona gotee le dibego ka moka tša go tšokotšwa+ tša bana ba Isiraele. Ke di neile lena le barwa ba lena le barwedi ba lena bao ba nago le lena+ gore e be kabelo ya lena go iša mehleng ya neng le neng. Di ka jewa ke yo mongwe le yo mongwe yo a hlwekilego go ba ntlo ya lena.+ 12 “Dithakangwaga+ tša makhura ka moka a mabotse le tša beine ka moka e mpsha e botse gotee le tša mabele tšeo ba tlago go di nea nna Jehofa, ke le neile tšona.+ 13 Dithakangwaga tša dilo ka moka tša nageng ya bona tšeo ba tlago go di tlišetša nna Jehofa, e tla ba tša lena.+ Di ka jewa ke yo mongwe le yo mongwe yo a hlwekilego go ba ntlo ya lena. 14 “Selo se sengwe le se sengwe Isiraeleng seo se gafilwego gore e be se sekgethwa, e be sa lena.+ 15 “Maitšibulo ka moka+ a sephedi sa mohuta o mongwe le o mongwe ao ba tlago go a tlišetša nna Jehofa, a batho le a diphoofolo, e tla ba a lena. Fela le lopolleng maitšibulo a batho;+ le lopolleng le leitšibulo la phoofolo e sa hlwekago.+ 16 Le lopolle leitšibulo la bogolo bja go tloga ka kgwedi go ya godimo ka tefo ya lona ya topollo, go ya ka theko e akanyeditšwego, e lego dishekele* tše hlano tša silifera go ya ka tsela ya go ela boima bja tšhelete ya lefelong le lekgethwa.+ Yona ke digera* tše masomepedi.+ 17 Ke feela leitšibulo la poo goba leitšibulo la kgapana goba leitšibulo la pudi leo le sa swanelago go le lopolla.+ Ona ke selo se sekgethwa. Le foketše madi a ona+ aletareng gomme ka makhura a ona le thuntšhe muši e le sebego sa go fišwa ka mollo sa monko o bose o yago go Jehofa.+ 18 Nama ya ona e be ya lena. E be ya lena go etša leoto le letona gotee le sehuba sa sebego sa go tšokotšwa.+ 19 Meneelo ka moka e mekgethwa+ yeo bana ba Isiraele ba tlago go e ntšhetša nna Jehofa, ke e neile lena le barwa ba lena le barwedi ba lena bao ba nago le lena, gore e be kabelo ya lena go iša mehleng ya neng le neng.+ Meneelo yeo pele ga Jehofa ke kgwerano ya sa ruri,* kgwerano ya go iša mehleng ya neng le neng go lena le bana ba lena bao ba nago le lena.”+ 20 Jehofa a iša pele a bolela le Arone a re: “Le ka se be le bohwa nageng ya Isiraele, e bile le ka se abelwe selo gare ga bona.+ Nna ke kabelo ya lena le bohwa bja lena gare ga bana ba Isiraele.+ 21 “Tseba gore bana ba Lefi ke ba neile dikarolo ka moka tša lesome+ Isiraeleng gore e be bohwa bja bona, e le go ba bušetša bakeng sa tirelo ya bona yeo ba e dirago, e lego tirelo ya tenteng ya kopano. 22 Bana ba Isiraele ba se hlwe ba batamela tente ya kopano gore ba se dire sebe gomme ba hwa.+ 23 Balefi bona ba dire tirelo ya tenteng ya kopano gomme ke bona ba tla ikarabelago bakeng sa sebe sa bona.+ Molao wa gore ba se ke ba hwetša bohwa+ nageng ya bana ba Isiraele e be wa go iša mehleng ya neng le neng melokong ya bona ka moka. 24 Gobane karolo ya lesome ya bana ba Isiraele, e lego yeo ba tlago go e ntšhetša Jehofa e le moneelo, ke e neile Balefi gore e be bohwa bja bona. Ke ka baka leo ke itšego go bona: ‘Ba se ke ba hwetša bohwa+ nageng ya bana ba Isiraele.’” 25 Ke moka Jehofa a bolela le Moshe, a re: 26 “O bolele le Balefi o ba botše gore: ‘Le tla amogela karolo ya lesome yeo e tšwago go bana ba Isiraele, yeo ke le neilego yona e etšwa go bona e le bohwa bja lena,+ gomme mo go yona le ntšhetše Jehofa moneelo wa karolo ya lesome.+ 27 E tšewe e le moneelo wa lena, go etša wa mabele ao a fotšwego seboeng+ le wa beine e ntši goba makhura a mantši a segatelong. 28 Ka tsela yeo le lena le tla ntšhetša Jehofa moneelo dikarolong ka moka tša lena tša lesome tšeo le tlago go di amogela go bana ba Isiraele gomme moneelo wo o lebanego Jehofa wo o tšwago go bona le o nee moperisita Arone. 29 Dimphong ka moka tšeo ba le neago tšona, le ntšhetše Jehofa meneelo ya mehutahuta yeo e mo lebanego ya dilo tše dibotse kudu go tšona,+ e le dilo tše kgethwa tšeo di tšwago go tšona.’ 30 “O re go bona: ‘Ge le ntšha moneelo wa dilo tše dibotse kudu go tšona,+ gona Balefi ba tla di tšea e le mabele ao a fotšwego seboeng le beine e ntši goba makhura a mantši a segatelong. 31 Lena le malapa a lena le e jeleng gohle ka gobane ke moputso wa ge le dirile tirelo tenteng ya kopano.+ 32 Le se ke la dira sebe ka yona ge le ntšha moneelo wa dilo tše dibotse kudu dimphong tšeo gomme le se ke la goboša dilo tše kgethwa tša bana ba Isiraele, e le gore le se ke la hwa.’”+
^ “Gera” ke keloboima ya tšhelete.
^ Phetolelo ya lentšu ka lentšu e re, “kgwerano ya letswai.”